A Bizottság 926/2004/EK rendelete

(2004. április 26.)

egyes árucikkeknek a Kombinált Nómenklatúra szerinti besorolásáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a vám- és statisztikai nómenklatúráról, valamint a közös vámtarifáról szóló, 1987. július 23-i 2658/87/EGK tanácsi rendeletre [1], és különösen annak 9. cikke (1) bekezdésének a) pontjára,

mivel:

(1) A 2658/87/EGK rendelethez mellékelt Kombinált Nómenklatúra egységes alkalmazásának biztosítása érdekében az e rendelet mellékletében említett árucikkek besorolására vonatkozóan intézkedéseket kell elfogadni.

(2) A 2658/87/EGK rendelet megállapította a Kombinált Nómenklatúra általános értelmezési szabályait, és ezeket a szabályokat minden egyéb olyan nómenklatúrára is alkalmazni kell, amely részben vagy egészben a Kombinált Nómenklatúrán alapul, illetve azt további albontással egészíti ki, továbbá amelyet különös közösségi rendelkezések határoznak meg az árukereskedelemmel kapcsolatos tarifális és egyéb intézkedések alkalmazása céljából.

(3) Az említett általános szabályok értelmében az e rendelet mellékletében szereplő táblázat 1. oszlopában megnevezett árucikkeket a 3. oszlopban feltüntetett indoklásnak megfelelően a 2. oszlopban feltüntetett KN-kódok szerint kell besorolni.

(4) A kettős rendszerekre és a textiltermékek Közösségbe történő behozatala kapcsán végrehajtott előzetes és utólagos közösségi ellenőrzésre vonatkozó, hatályban lévő közösségi intézkedések alapján indokolt, hogy a tagállamok vámhatóságai által a Kombinált Nómenklatúrába tartozó árucikkek besorolása tekintetében közzétett és az e rendelettel meghatározott jogoknak meg nem felelő kötelező érvényű tarifális felvilágosításra a Közösségi Vámkódex létrehozásáról szóló, 1992. október 12-i 2913/92/EGK tanácsi rendelet [2] 12. cikke (6) bekezdésének rendelkezései értelmében a jogosultak még 60 napig hivatkozhassanak.

(5) A Vámkódex Bizottság nem nyilvánított véleményt az elnöke által kitűzött határidőn belül,

ELFOGADTA EZT A RENDELETET:

1. cikk

A mellékletben szereplő táblázat 1. oszlopában megnevezett áruk Kombinált Nómenklatúrán belüli besorolása ezentúl az említett táblázat 2. oszlopában feltüntetett megfelelő KN-kódok szerint történik.

2. cikk

A kettős rendszerekre és a textiltermékek Közösségbe történő behozatala kapcsán végrehajtott előzetes és utólagos közösségi ellenőrzésre vonatkozó, hatályban lévő közösségi intézkedések alapján a tagállamok vámhatóságai által a Kombinált Nómenklatúrába tartozó árucikkek besorolása tekintetében közzétett, e rendelet rendelkezéseinek többé meg nem felelő kötelező érvényű tarifális felvilágosításra a 2913/92/EGK rendelet 12. cikke (6) bekezdésének rendelkezései alapján még 60 napig lehet hivatkozni.

3. cikk

Ez a rendelet az Európai Unió Hivatalos Lapjában való kihirdetését követő 20. napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2004. április 26-án.

a Bizottság részéről

Frederik Bolkestein

a Bizottság tagja

[1] HL L 256., 1987.9.7., 1. o. A legutóbb a 2344/2003/EK bizottsági rendelettel (HL L 346., 2003.12.31., 38. o.) módosított rendelet.

[2] HL L 302., 1992.10.19., 1. o. A legutóbb a 2003-as csatlakozási okmánnyal módosított rendelet.

--------------------------------------------------

MELLÉKLET

Árumegnevezés | KN-kód szerinti besorolás | Indoklás |

(1) | (2) | (3) |

1.Hurok formájú készáru, mely gumiszállal kombinált, mesterséges szálakból hengeresen kötött, hurkolt elasztikus szövetből áll.(hajgumi)(lásd a 629. számú fényképet) [1] | 61178010 | A besorolást a Kombinált Nómenklatúra 1. és 6. általános értelmezési szabályának rendelkezései, a XI. áruosztályhoz fűzött 7. f) és 10. megjegyzés, valamint a 6117, 611780 és a 61178010 KN-kód megfogalmazása határozza meg. A termék textiljellegét figyelembe véve, konfekcionált ruházati kelléknek és tartozéknak kell tekinteni, hasonlóan pl. a kendőkhöz, sálakhoz, mantillákhoz (körgallérokhoz), nyakkendőkhöz, illetve csokornyakkendőkhöz. A termék 9615 vtsz. alá besorolása kizárt, mivel e vámtarifaszám alá tartozó termékek általában műanyagból, elefántcsontból, csontból, szarvból, teknősbékahéjból, fémből stb. készülnek. Lásd a HR Vámtarifa Magyarázat 9615 vámtarifaszámhoz tartozó magyarázatának (3) pontját. Ezenkívül a XI. áruosztályhoz fűzött 10. megjegyzés kifejezetten megállapítja, hogy a gumiszállal kombinált textilanyagból készült elasztikus termékeket a XI. áruosztályba kell sorolni. |

2.Hurok formára varrt készáru, mely mesterséges szálakból szőtt textilszövettel teljesen bevont gumírozott pántból áll.(hajgumi)(lásd a 630. számú fényképet) [1] | 62171000 | A besorolást a Kombinált Nómenklatúra 1. és 6. általános értelmezési szabályának rendelkezései, a XI. áruosztályhoz fűzött 7. e) megjegyzés, valamint a 6217 és a 62171000 KN-kód megfogalmazása határozza meg. A terméket textiljellegére tekintettel konfekcionált ruházati kelléknek és tartozéknak kell tekinteni, hasonlóan pl. a kendőkhöz, sálakhoz, mantillákhoz (körgallérokhoz), nyakkendőkhöz, illetve csokornyakkendőkhöz, ami jelen esetben máshol nincs pontosabban meghatározva vagy feltüntetve. A termék 9615 vtsz. alá történő besorolása kizárt, mivel e vámtarifaszám alá tartozó termékek általában műanyagból, elefántcsontból, csontból, szarvból, teknősbékahéjból, fémből stb. készülnek. Lásd a HR Vámtarifa Magyarázat 9615 vámtarifaszámhoz tartozó magyarázatának (3) pontját. |

+++++ TIFF +++++

[1] A fényképek kizárólag szemléltető jellegűek.

--------------------------------------------------